Επίσκοπος Σκιάθου Ιωάννης

Ο Επίσκοπος Σκιάθου Ιωάννης (κατά κόσμον Ιωάννης Καραμούζης, Χαλκίδα, 10 Νοεμβρίου 1973) είναι Έλληνας θεολόγος, κληρικός, βοηθός επίσκοπος της Ιεράς Αρχιεπισκοπής Αθηνών και Αρχιγραμματέας της Ιεράς Συνόδου της Εκκλησίας της Ελλάδος.

 Βιογραφικά στοιχεία 
Ο κατά κόσμον Ιωάννης Καραμούζης γεννήθηκε το 1973 στη Χαλκίδα. Σπούδασε θεολογία στη Θεολογική Σχολή του Πανεπιστημίου Αθηνών. Πραγματοποίησε μεταπτυχιακές σπουδές στον Τομέα Ηθικής και Κοινωνιολογίας στη Θεολογική Σχολή του Αριστοτέλειου Πανεπιστημίου Θεσσαλονίκης, στο αντικείμενο της Ειδικής Αγωγής, στο Παιδαγωγικό Τμήμα Δημοτικής Εκπαίδευσης του Πανεπιστημίου Αιγαίου αλλά και στο αντικείμενο της Οικουμενικής Θεολογίας στο Πανεπιστήμιο της Γενεύης. Έχει αναγορευτεί διδάκτωρ της Θεολογικής Σχολής του Αριστοτέλειου Πανεπιστημίου Θεσσαλονίκης. Στη συνέχεια εκπόνησε μεταδιδακτορική έρευνα και έλαβε το ανάλογο δίπλωμα στο Τμήμα της Κοινωνικής Θεολογίας του Πανεπιστημίου Αθηνών.

Διδάσκει το μάθημα Ψυχομετρικές Μέθοδοι στην Ειδική Εκπαίδευση, στα πλαίσια εξ αποστάσεως μεταπτυχιακού προγράμματος σπουδών του Πανεπιστημίου Λευκωσίας, ενώ παράλληλα είναι επιμορφωτής στο πρόγραμμα εξειδικευμένης εκπαιδευτικής υποστήριξης για ένταξη μαθητών με αναπηρία ή/και ειδικές εκπαιδευτικές ανάγκες του  Περιφερειακού Επιμορφωτικού Κέντρου Μυτιλήνης. 

Στις 2 Νοεμβρίου 1996 εκάρη μοναχός στην Ιερά Μονή Αγίου Γεωργίου Άρμα στα Φύλλα Εύβοιας. Διάκονος χειροτονήθηκε στις 8 Νοεμβρίου 1996 από τον Μητροπολίτη Χαλκίδος Χρυσόστομο Α’ και πρεσβύτερος στις 18 Απριλίου 1999 από τον ίδιο αρχιερέα, λαμβάνοντας και το οφίκιο του αρχιμανδρίτη. Υπηρέτησε ως ιεροκήρυκας της Ιεράς Μητροπόλεως Χαλκίδος, Ιστιαίας και Βορείων Σποράδων, ως γραμματέας του Γραφείου Νεότητας, ως υπεύθυνος της Σχολής Κατηχητών, ως αρχηγός της κατασκηνωτικής περιόδου αρρένων Γυμνασίου και ως υπεύθυνος για την ποιμαντική φροντίδα των κωφών και βαρηκόων της Μητροπόλεως. Από τον Ιούνιο του 2005, με απόφαση του Αρχιεπισκόπου Aθηνών Χριστοδούλου, εργάζεται στην Ιερά Σύνοδο της Εκκλησίας της Ελλάδος, αρχικά ως συνεργάτης της Συνοδικής Επιτροπής Διορθοδόξων και Διαχριστιανικών Σχέσεων και ως γραμματέας της Υποεπιτροπής Υποτροφιών. Στις 10 Οκτωβρίου 2019 διορίστηκε ως γραμματέας παρά τω Αρχιγραμματεί της Ιεράς Συνόδου της Εκκλησίας της Ελλάδος. Στις 7 Οκτωβρίου 2022, τοποθετήθηκε ως Β’ Γραμματέας – Πρακτικογράφος της Ιεράς Συνόδου της Εκκλησίας της Ελλάδος. Στις 11 Οκτωβρίου 2023, μετά από πρόταση του Αρχιεπισκόπου Αθηνών Ιερωνύμου Β´,η Διαρκής Ιερά Σύνοδος αποφάσισε το διορισμό του στη θέση του Αρχιγραμματέως της Ιεράς Συνόδου.

Στις 9 Οκτωβρίου 2025 εξελέγη από την Ιεραρχία της Ιεράς Συνόδου της Εκκλησίας της Ελλάδος ως Επίσκοπος Σκιάθου, βοηθός της Ιεράς Αρχιεπισκοπής Αθηνών. Στις 12 Οκτωβρίου χειροτονήθηκε στον επισκοπικό βαθμό, στον Μητροπολιτικό Ναό Αθηνών από τον Αρχιεπίσκοπο Αθηνών Ιερώνυμο, με τη συμμετοχή πλειάδας αρχιερέων.

Πέρα της μητρικής του, ομιλεί την αγγλική, την γαλλική, την ιταλική, την ισπανική και την ελληνική νοηματική γλώσσα.

 Παραπομπές 

Σκιάθου Ιωάννης
Σκιάθου Ιωάννης
Ιωάννης
Κατηγορία:Απόφοιτοι της Θεολογικής Σχολής του Αριστοτελείου Πανεπιστημίου Θεσσαλονίκης
Κατηγορία:Απόφοιτοι της Θεολογικής Σχολής του Εθνικού και Καποδιστριακού Πανεπιστημίου Αθηνών